‘जागो ते जगाओ’ एकांकी ञ्याणें-जागतें च रचनात्मक विचार पैदा करने दा उददेश्य रखदा ऐ, जिस कन्नै उन्दे अन्दर आदर्श प्रशासन ते नुमायंदगी दे गुण पैदा होई सकन। इसदे कन्नै गै सिगरेट-शराब जनेह् ऐबें दा बरोध ते शिक्षा दे प्रचार दी सिक्खमत बी इस इक-अंकी नाटक दा मकसद सेही होंदा ऐ। एह् नाटक बी इक सभा दे रूपा च पेश होंदा ऐ, जिस च जागतें दी इक भरी-पूरी कैबनट लगदी ऐ ते स्वास्थ मन्त्री, शिक्षा मन्त्री, खेढ मन्त्री, प्रचार मन्त्री, सांस्कृतक मन्त्री, रक्षा मन्त्री, ग्रामसुधार मन्त्री, खज़ाना मन्त्री ते न्यां मन्त्री दे इलावा किश होर सदस्य बी मजूर न। एह सब मन्त्री अपने-अपने मैह्‌कमें दी पिछली रर्पोट पेश करदे ते अग्गड़दाई दी योजना बी दसदे न। हर मैह्‌कमें दी रपोर्ट ते हर मन्त्री दे अगली योजना बारै बचार बड़े विकासशील ते रचनात्मक न।